Ryçond Santos do Nascimento
Ryçond Raylond Santos do Nascimento (☆ 5 di november 1978 na Aruba) ta un politico Arubano. Desde 2021 e ta miembro di Parlamento di Aruba.

Bida 
Rycond Santos do Nascimento tabata alumno di Rosa College y despues a sigui pa VWO na Colegio Arubano, cual e no a caba. El a studia ley na Universidad di Aruba (UA) y a gradua na december 2009. Na 2016 e ta obtene su doctorado den ley constitucional for di RUG y un aña despues el a bira e prome persona pa ricibi un doctorado for di UA, defendiendo su tesis titula “Het Koninkrijk ontsluierd”.

Entre 2009 y 2020 Santos do Nascimento tabata traha como investigador-docente na UA. Desde 2020 e ta docente universitario na University of Curaçao y desde 2021 na Union University of the Dutch Caribbean. Na 2018 el a funda Nihil Credendum Research & Consultancy. Entre 2017 i 2023 e tabata activo como docente y presidente di Fundacion Digna Laclé-Herrera, un organisacion educativo afilia na partido AVP. 

Pa eleccion parlamentario 2021 el a lansa su mes como candidato, pa prome biaha, figurando como number 5 riba lista di AVP y obteniendo 214 voto personal. Dia 8 di juli 2021 el a huramenta como miembro di Parlamento di Aruba. Despues di a cuestiona integridad di AVP e ta abandona e partido na april 2023. E paso aki tabata relashona cu dos incidente: e tratamento den parlamento di e caso Tofanelli entorno ex-minister Eddy Briesen y e decision di AVP pa mantene Benny Sevinger como parlamentario apesar di su sentencia. Santos do Nascimento a sigui como miembro independiente den parlamento di Aruba y na augustus 2023 a lanta e partido politico, Lucha pa Reforma (LPF).

Ryçond Santos do Nascimento ta casa cu Viola van Bogaert y ta tata di cuater yiu muhe.

Politico di Aruba
Hende